美人梳頭歌
作者：李賀
朝代：唐

paragraphs: 西施曉夢綃帳寒，香鬟墮髻半沈檀。
轆轤咿啞轉鳴玉，驚起芙蓉睡新足。
雙鸞開鏡秋水光，解鬟臨鏡立象牀。
一編香絲雲撒地，玉釵落處無聲膩。
纖手却盤老鵶色，翠滑寶釵簪不得。
春風爛熳惱嬌慵，十八鬟多無氣力。
妝成𩭏鬌敧不斜，雲裾數步踏雁沙。
背人不語向何處，下堦自折櫻桃花。